정조 13년 · 목
判府事徐命善等以次進伏曰伏聞錦城尉朴明源以園所遷奉事陳疏云此是何等莫重莫大之事而臣等茫昧愚迷尙未陳請莫非臣等不忠之罪都尉陳疏之後不容一時稽緩故相率求對矣予命承旨李時秀讀明源疏訖命善曰疏陳之事無容更議伏望亟下成命焉領敦寧洪樂性曰此非都尉一人之言也朝野閭巷此議已久而事係重大不敢容易陳聞矣今旣登徹惟願卽令擧行判府事李福源曰疏語的當別▣更達之辭遷奉之禮不容少緩矣判府事金熤曰都尉疏中以朝廷無一人陳請爲慨然云者誠然矣今始登聞實臣等之罪而旣聞之後又豈可遷延乎判府事李在協曰此疏至當有何更達之辭乎左議政李性源曰此事之至今遷就莫非臣下之罪今日求對惟冀亟奉成命右議政蔡濟恭曰昔在先朝甲午聖敎若曰春邸尙未有螽斯之慶長陵遷奉之兆無或如何乎至命故奉朝賀洪鳳漢奉審長陵故奉朝賀以新陵移奉允爲吉兆回奏然後聖念釋然此臣所仰覩之事也今見都尉疏語實是宗社無彊之大計爲今日臣子者豈有更議乎禮曹判書李在簡參判金魯淳參議李義綱等曰臣等待罪禮堂而都尉疏語無容更議伏願卽降成命一提學金鍾秀等二品以上欲進前齊奏命善等見予哽咽之狀曰臣等伏覩疚懷若此不勝悶迫當此莫重莫大之事尤宜保嗇聖躬伏望十分節抑焉予曰予之素有膈氣卿等亦必知之今見都尉之疏又聞卿等之奏語到本園自不禁臆塞氣短猝難發言卿等姑勿繼陳以待予膈氣少降鍾秀等曰都尉疏請實是擧國之同情則不必迭陳重貽疚懷矣予曰錦城尉之疏果是何等重大之事也山理有無予實不知而若以先儒此安彼安之說言之則亦不可謂全無是理然若惑信禍福之說遽移久遠之塋域則雖閭巷匹庶之家固萬萬不可況國家莫重莫大之擧乎今予此言豈因一都尉之疏而發哉予之情事不欲以常人自處者卿等之所知數十年至慟結轖胸中若言土親膚三字則予懷罔極當復如何仍抑塞於悒不能轉語命善等曰當此日念舊事聖懷痛迫安得不然而如是疚懷非但有妨於節宣若念克完之道則尤宜節抑矣予曰園所初卜於建元陵右岡而畢竟定於卽今園所今日登筵諸臣必有知其始末者矣都尉疏中五條論列本非都尉之臆見創說也萬口一談積有年所予於堪輿家說雖無所知凡眼旣如此輿情又如此于今數十年一味遷延者是豈情理之可堪乎都尉之欲陳此疏予已聞之而非但不止之亦以爲當陳之事矣卿等又此聯請到今豈有他議乎予雖不肖無狀決不當動於風水家禍福之說卿等亦必諒之今則予意先定詢謀僉同惟當亟圖遷奉之禮而已地家之說姑無論先以易知易曉之事言之地中之不安不待五廉云云可以決之大抵穴星卽無氣死土有十分至難言之端予不欲詳言前官後鬼之不成格已無暇論朝山朝水之好否猶屬餘事聞於都尉可以知之況都尉疏中莎草云云亦出不敢明言也且以堪輿家行用說語言之內作甲坐外作卯坐辛戌得水亥破甲卯亥俱木也辛戌水卽所謂黃泉得水內堂無水不可但以偏水言又況乙入首而龍勢尤無可論其他種種不敢詳言之事不一而足明知其如此之故自甲午展省心中經營卽此一事然移奉之擧果何等至重大至審愼而新卜之地十勝萬勝於今日以前然後庶可無憾而以行用地師孰能明見地中之事乎念及于此夙宵憂懍況今山地從何新卜乎命善等曰園所移奉已有成命今則求山卜吉爲急先務而新卜之難又如聖敎實不勝憂悶矣予曰都尉疏亦云丙申年有遷奉之議矣蓋自御極之初予之洞屬一念惟在此事伊時果有上下酬酢而已酉年三字己發於伊時筵敎十四年之間惟今年運山運園所本命運爲上吉前此而旣無如此之年後此而難得如此之年入今年之後予心益復憧憧食息靡懈乃於今日見都尉之疏聞諸卿之言從今以往宿志可遂豈非天意耶自來封標之處豈曰無之而古人有言望勢尋龍易登山點穴難以今之地師雖逢大地豈恃其十分善裁穴乎此尤所以焦燥煩悶不能自己者也文義兩星山亥坐之原自古云云而離祖終欠太近不免有菀弗之氣砂水龍勢決難議到長湍白鶴山下有三處局勢或狹小或微緩光陵左右岡中一處卽達摩洞與文義齊稱之地而不但俱未合意其中一處卽寺基重臣李文源亦必見之而神前佛後廢屋古廟古人之所忌決不可議到龍仁云云處亦然外此獻陵局內梨樹洞厚陵局內二處康陵白虎邊加平諸處無一合意處唯有水原邑內封標三處官家後一處多前人明的之論況玉龍子所謂盤龍弄珠之形局且年運山運本命運無不沕合予所謂天意者也卿等之意何如命善等曰臣等全昧地家之說雖未見其文蹟而此地之爲吉兆亦皆飫聞而稔知矣予曰國中園陵封標中三處最吉之說自古有之一則弘濟洞卽今寧陵是也一則健元陵右岡卽今元陵是也一則水原邑也水原當居第一第二人孰不知之乎孝廟因山初議水原而未果始奉於健元陵右岡癸丑年移奉驪州弘濟洞矣水原山地之論觀於已亥寧陵儀軌如尹絳兪棨尹善道諸人及洪汝愽潘好義等術士之言可以知之而其始末則莫詳於尹絳狀啓尹善道文集中山陵議與總護使書而予於水原留意己久博考而詳察不知爲幾年玉龍子所評詳載其中其言以爲盤龍弄珠之形眞是福龍大地而龍穴砂水盡善盡美誠千里所無千載一遇之地此正朱子所謂宗廟血食久遠之計也槪其形局雖凡眼可辨穴星則乳頭下坦處而坐向則案對小阜是謂對珠而欲對珠則兩峯間空處此又所謂對珠則向空者也且分金則以此穴以此坐以此案亦當決之予意己定水原今對卿等喩以蘊中之說此非天意之所陰隲神明之所默佑乎熤曰今承聖敎臣亦怳然矣玉龍子卽道詵之號所論果如此捨此何求乎予命時秀讀水原山論抄出册子使諸臣聽之僉曰古人所論旣如此到今豈有他議乎予曰已亥封標處卽所謂乳頭也比諸稍低處則不無登露之嫌惟坦處圓暈處是眞正福龍吉地矣尹善道山陵議及與總護使書旣載其文集中其外山論或在其本家耶濟恭曰文蹟有無當問其子孫而皆在海南地猝難往復覓來矣性源曰尹善道之子孫居在海南而甚繁其孫德熙臣曾有面分矣濟恭曰德熙曾以御容模寫之勞筮仕矣予曰吉日不遠目下焉先務最宜安接本土之民次議移邑之許予則曰人情安然後地理亦吉民人遷徙則予已有多般經紀俾各奠安而任予宣布撫摩之責者道伯及地方官是也今畿伯非不精詳而近日畏約太過與該倅欲內移矣仍命兵曹參判大司諫前望入之以趙鼎鎭金魯永頒布予曰畿伯及水原旣作窠矣方伯則才䣭之外宜取履歷地方官則地望幹局當兼責矣卿等其薦之性源曰前監司中久任者在閣中矣該倅求之武將則趙心泰未知如何予曰好矣仍敎曰畿伯之代問于大臣各別擇差水原府使亦於今日內議薦竝令當日辭朝吏曹參判金文淳捧入京畿監司望筒以徐有防批下有司堂上徐有隣捧入水原府使望筒以趙心泰批下予曰今番遷奉之擧事體莫重本園祭儀皆以亞於太廟祭以大夫之禮用之總護使當差出矣仍命有防心泰入侍予曰畿伯自是宿趼今番責任比前尤重各別惕念水原倅則擇差有意須於今日內到任先以朝家之意申諭民人以移奉園陵係是莫重莫大之事爲民一念何可弛也日後蠲恤之政固已留念目下奠接之方尤所當先須勿動心各安厥居之意命善等曰大事旣定則遷民等小節何可顧也而聖諭申複德意及此方伯守令曷敢不對揚乎予曰錦城尉雖以陳疏旣已登筵詳陳所懷明源曰臣之區區賤見已悉於疏中不必架疊而今於俯詢之下亦安敢默默而已乎蓋園所事體何如而關係何如也臣雖素昧風水而靑龍之穿鑿水勢之衝激後托之築石至於莎草枯損蛇虺成群此則不待術者之言某水爲害某山有妨而人人所易見而易知者也是以非但國人喧傳者如此有識之憂歎固已久矣以私家丘墓言之爲子孫者不可一日自安於心況我聖上出天之孝思無所不用其極者乎萬年神道之安吉國祚之祈永惟在於是伏願博詢今日入侍大臣諸臣亟擧禮儀是臣千萬顒祝之至也命善等曰遷奉之議今無容更議新卜吉地一時爲急園所一岡一麓皆聖聰之所記有臣等亦於年年陪從時慣見而熟知不待奉審而事體至重至大臣等與禮曹堂上觀象監繕工監提調進詣園所同爲奉審然後求山之行可以趁卽擧行矣予曰予之慟冤之結轖卿等豈待今日筵敎而知之乎況都尉之疏旣如此遷奉之節豈可一日少緩乎年年展省必巡審局內外卿等亦已知予意與長陵遷奉時事勢有異不待奉審後決之然以重事體之意今日則奉審明日仍爲看山之行可也予又曰古人則如尹絳兪棨尹善道無不參涉於看山裁穴之議今之士夫中有識見者乎命善等曰今之士夫未嘗聞以地術名者向來許晪見差於都監郞廳而此亦未必有眞箇所見至於私家所用地師則庸碌無可稱者矣予曰局方地師似是李命求而成夢龍屢任於安樂峴補土之役且聞水原人金養直頗有識見云前此以慣於土俗頗試之錦城尉必知之矣命善等曰局方中李命求稍勝矣予曰卿等率三人先詣園所奉審予又曰此時三公宜備而總護之任自是領相例管左右相卜相後進去仍命承旨李祖承招入地師成夢龍李命求金養直敎以與大臣偕往奉審予又曰同副承旨金履成頗解地術云與地師同往奉審事分付○有防啓言臣今將到界而禮賓奉事曺允植慣識水原府事今當率去時帶實職人必經筵稟後率去故敢此仰達矣從之又啓言今此園所遷奉時各項奉命及傳命之行許多驛人馬易有苟艱之弊他道上來使行依前例皆以外道馬仍把其他尋常騎驛者竝姑安徐之意請分付從之